51 گوندور آجلیق اعتصابینا داوام ائدن سیاسی محبوس مرتضی مرادپورون قارداشی فردین مرادپور تحصنا باشلایاجاقلارینی بیلدیردی.
فردین مرادپور فیسبوک صحیفه‌سیندن ائتدیگی پایلاشیمدا، مرتضی‌نین اؤلوم تهلوکه‌سی ایله قارشی قارشییا اولدوغونو، اؤزونون و عایله‌سینین مرتضی‌نین ایسته‌کلر‌ینین قبول ائتدیرمه چابالارینین سونوجسوز قالدیغینی، یئتکی‌لی‌لرین اعتصابا سون وئردیکدن سونرا توتوقلونون ایسته‌کلرینه باخاجاقلارینی سؤیله‌دیکلرینی آنجاق مسئوللارا، وئردیکلری سؤزلری توتاجاقلاری قونوسوندا گوونمه‌دیکلری اوچون پنجشنبه گونو(95/9/25) تبریز دادگستری بیناسی اؤنونده تحصنا باشلایاجاقلارینی بیلدیردی.
فردین مرادپور پایلاشیمیندا، اوتورما ائیلمینین مرتضی‌نین ایسته‌کلری یئرینه گتیریلینجه‌یه قدر داوام ائده‌جگینی، بو سیرادا اؤزو و عایله‌سی توتوقلانیرسا آجلیق اعتصابینا باشلایاجاغینی یازیر.
سیاسی توتوقلونون قارداشی، یارغی منسوبلاری و تبریز زندانی مسئوللارینین، مرتضی‌نین حیاتی تهلوکه‌سی و بو تحصنون سونوجلارینین سوروملوسو اولاجاغینی بیلدیریر.
بو آرادا 51 گون آجلیقدان سونرا مرتضی‌ مرادپورون ساغلیق دورومونون گئتدیکجه آغیرلاشدیغی، قایغی وئریجی اؤلچولره گلدیگی و یاردیم آلمادان آیاقدا دورابیلمه‌دیگی قید ائدیلیر.
